Kruisverhoor: 'Regering kan taxibedryf nie meer as R1,1 mjd. gee' | Netwerk24
Deur Hanlie Retief 05 Julie 2020 00:02
Hou die taxibedryf die regering gyselaar?
Ongelukkig sien Suid-Afrikaners nie altyd die verhouding tussen die taxibedryf en die ministerie nie, meeste gesprekke gebeur agter toe deure. Daar is welwillendheid, selfs voor Covid-19, om te onderhandel. Die regering het reeds 'n toegewing gemaak dat taxi's hul kapasiteit van 50% na 70% kan verhoog.
Deur toe te gee vir 70% het julle tog net die deur oopgemaak vir die minagting van Covid-19-regulasies?
Daar kom binnekort 'n aankondiging van die nasionale bevelsraad.
Hoekom het die minister nie self vroeër ingegryp nie?
Met die verskillende inperkingsvlakke is alles heroorweeg. Die tabakmaatskappye het die regering hof toe geneem, sê ons die tabakbedryf draai die regering om hul pinkie?
Dis tog duidelik dat taxibase die septer swaai. As hulle nie van die regulasies hou nie, ignoreer hulle dit net.
Nee, dis onwaar, kyk na die aantal voertuie wat voorgekeer word en die operateurs wat in hegtenis geneem word.
Julle kan tog nie op elke taxi beslag lê nie, hoe gaan 18 miljoen pendelaars by die werk kom?
Wetstoepassing het wel gebeur. Sommige operateurs het vir die minister hulp kom vra ná op hul voertuie beslag gelê is.
Die minister sou verlede Woensdag, toe Vrydag, toe Saterdag, toe Sondag en toe Maandag met die taxivereniging Santaco vergader het. Hy het dit sonder rede elke keer uitgestel. Hoekom?
Die minister het al verskeie kere met die taxibedryf gepraat. Voor die inperking het hy met hulle gepraat oor die toekoms.
Maar die krisis is nou, neem hy hulle nie ernstig op nie?
Die gebeure van die afgelope week moenie in isolasie gesien word nie, want dan lyk dit asof die minister nie omgee nie. Sien dit in konteks, die minister betrek die taxibedryf, soos die hele vervoersektor, met elke verandering in die regulasies.
Die minister het ook op TV gesê vliegtuie kan vlieg want hul filters vreet virusse, maar taxi's het nie filters nie. Wat maak dit dan saak of 'n taxi 50% of 70% volgelaai is?
Ons loop nou die nasionale bevelsraad se aankondiging vooruit. Sodra hulle besluit het, sal hulle dit kan staaf hoekom dit 100% of 70% moet wees. Die taxibedryf eis ook meer as die R1,135 miljard wat ons vir hulle kan gee. Ons sê onomwonde ons kan nie meer gee nie.
Die minister sê hy het die tesourie gesmeek vir R1,1 miljard, maar die regering het R21 miljard om die SAL te red? Hoekom behandel die regering die taxibedryf so stief?
R1,1 miljard vir 'n bedryf wat die ruggraat van die ekonomie – gewone werkers – vervoer teenoor R21 miljard vir 'n lugredery wat die elite vervoer?
Dis 'n vraag vir die tesourie. Die SAL val onder die departement van openbare ondernemings. Wat die taxibedryf betref: Ons kan nie geld instort in 'n bedryf wat nie kan verklaar hoe dit aangewend word nie, die ouditeur-generaal sal op ons nekke wees. Die taxibedryf is soos elke ander bedryf wat wil oorleef gedurende Covid-19. Ons wil hê hulle moet floreer want die pendelaars verkies hulle as vervoer.
As die regering aanhou sloer met hul rompslomp verloor 45% van die operateurs in die pandemie hul voertuie.